**Umelecká beseda slovenská oslávi storočnicu reprezentatívnou výstavou v Holíči**

**Vyše osemdesiat výtvarných umelcov v zámockom areáli**

**Ak sa pozrieme do historického úsvitu moderného umenia na Slovensku a oprášime storočný rodný list Umeleckej besedy slovenskej, zistíme, že za rozhodujúci podnet jej vzniku a rozvoja spolkovej činnosti treba považovať ambíciu jej zakladateľov „šíriť krásu“ pod strechou združenia, ktorého predobrazom bola Pražská beseda s rokom 1863 na svojom zakladajúcom kameni. Nás môže tešiť, že popri takých osobnostiach ako Josef Mánes či Bedřich Smetana, bol členom Pražskej besedy aj Pavol Orságh Hviezdoslav.**

Podľa pražskej osnovy a vzoru bola vytvorená organizačná štruktúra Umeleckej besedy slovenskej v Bratislave so štyrmi odbormi – výtvarným, architektonickým, hudobným a literárnym – o čo sa zaslúžili sochár Jozef Kostka, historička umenia dr. Alžbeta Güntherová - Mayerová, hudobný skladateľ Ján Levoslav Bella, spisovateľka Elena Maróthy - Šoltésová a ďalšie osobnosti z oblasti kultúry a umenia.

■ **ELITA ZO SAVOYA**

Z histórie vieme, že činnosť Umeleckej besedy slovenskej sa začala po valnom zhromaždení 3. júna 1921 v hoteli Savoy, kde vtedajšia slovenská kultúrna elita takto demonštrovalo vnútornú potrebu predstaviť modernú slovenskú kultúru ako súčasť nového spoločenského organizmu. Výtvarný odbor mal spočiatku osemdesiat členov, ale o šesť rokov neskôr už pri dvestopäťdesiatich členoch dosiahla UBS to, o čo sa pražská Umělecká beseda usilovala šesť desaťročí...

Aktivity spolku spočiatku usmerňovalo viacčlenné vedenie, na čele ktorého stál známy architekt Dušan Jurkovič. Ten sa stal generálnym predsedom. Značku a pečať spolku navrhol Martin Benka, pričom iniciatíva vedúca k samotnému vzniku združenia vyšla od maliara českého pôvodu Jaroslava Jareša, pôsobiaceho na Slovensku. Popri predsedovi tvorili prvý Správny výbor UBS, neskôr premenovaný na Správnu radu, námestníci (potom podpredsedovia), ktorými boli Emanuel Maršík – predseda hudobného odboru, Hana Gregorová – predsedníčka literárneho odboru a Gustáv Mallý – predseda výtvarného odboru. Vo výbore sa postupne objavovali také mená ako Janko Alexy, František Votruba, Miroslav Motoška, Eduard Šafařík, Jozef Gregor Tajovský... K nim pribudli iní umelci ako povedzme Ján Mudroch – prvý rektor neskôr založenej Vysokej školy výtvarných umení.

■ **VYSTAVNÝ PAVILÓN**

Zanedlho sa sformovali základné organizačné články spolku a bolo vytipované sídlo organizácie, ktorým sa stala novopostavená budova Umeleckého domu - stotožneného neskôr so slovným označením Umelecká beseda - na Dunajskom nábreží v Bratislave. V roku 1924 na ňu vypísali architektonickú súťaž, v ktorej zvíťazil projekt českých architektov Aloisa Balána a Jiřího Grossmanna skvelo interpretujúci tendencie funkcionalizmu a funkcionalistickej architektúry v Európe. Samotnú budovu spolku postavili v priebehu jedného roka, aj s darov a finančných príspevkov samotných členov UBS. Do používania ju odovzdali v lete 1926 so všetkým, čo k tomu patrí – s výstavným pavilónom, klubovou a spoločenskou miestnosťou, depozitom diel, prednáškovou sálou a bytom domovníka. Nadlho bola prvým a jediným novopostaveným špecializovaným výstavným objektom v bývalom Česko-Slovensku. A svojmu účelu slúži dodnes.

■ **SKVELÉ OSOBNOSTI**

Pri storočnej retrospektíve UBS nemožno obísť osobnosti, ktoré stáli pri jej fundamentoch a prvých desaťročiach činnosti, keď sa formovalo slovenské moderné výtvarné umenie. Na prvom mieste treba spomenúť Dušana Jurkoviča, potom Gustáva Mallého, Janka Alexyho, Vojtecha Ihriského, Jozefa Kollára a Maximilána Schurmanna; pokračujme Ľudovítom Fullom, Mikulášom Galandom, Milošom Alexandrom Bazovským, Františkom Reichentálom, Júliusom Bartfayom; prejdeme k Cypriánovi Majerníkovi, Ester Šimerovej – Martinčekovej, Jánovi Mudrochovi, Ladislavovi Majerskému, Jánovi Želibskému, Eugenovi Nevanovi, Josefovi Kostkovi, Petrovi Matejkovi, Kolomanovi Sokolovi, Štefanovi Bednárovi, Bedrichovi Hoffstädterovi, Deziderovi Millymu, Vincentovi Hložníkovi a nemôžeme nespomenúť aj jej nedávnych a súčasných členov – Jána Ilavského, Ladislava Snopeka, Dezidera Castiglioneho, Františka Kráľa, Teodora Baníka, Ignáca Kolčáka, Júliusa Kollera, Bělu Kolčákovú, Květoslavu Fulierovú, Antona a Annu Galkovcov, Ľudmilu Cvengrošovú, Štefana Bubána, Zdena Horeckého, Ondreja Bartka, Milana Greguša, Petra Romaňáka, Ladislava a Emíliu Čisárikovcov Mariána Drugdu, Stanislava Harangózoa a ďalších. Pravdaže, boli v jej radoch a stále sú aj hosťujúci členovia ako Eduard Antal a Elvíra Antalová, Vladimír Gažovič, Ľudovít Hološka, Alexander Ilečko, Michal Jakabčic, Vladimír Kompánek, Milan Laluha, Rudolf Krivoš, Ondrej Rudavský, Ondrej Zimka, Karol Ondreička, Juraj Rusňák, Viera Žilinčanová, Albín Brunovský, Ever Púček, Rudolf Moško a iní. Sme radi, že mnohé mená z tohto hrdého menoslovu zaregistrujú aj návštevníci aktuálnej výstavy na zámku v Holíči.

■ **ROZPRESTRETÉ AKTIVITY**

Keďže Umelecká beseda slovenská programovo vytvárala a vytvára priestor na stretnutia s výtvarným umením s dobrým úmyslom prispieť k prehlbovaniu poznania o fenoméne, akým bolo, je a ostáva moderné slovenské výtvarné umenie spolu s umením súčasnosti, ako zdrojom inšpirácií na rozvíjanie individuálnej tvorivej kreativity, je celkom prirodzené, že za vyše tridsať rokov od obnovenia činnosti v marci 1991 pripravila nie menej ako dvestosedemdesiat spolkových výstavných projektov, ktorými sa prezentovala takmer vo všetkých oficiálnych slovenských galériách a výstavných priestoroch a bohatá je aj jej prezentačná mapa v zahraničí. Každá z pripravených výstav v uplynulých troch desaťročiach, drvivá väčšina z prezentovaných diel, artefaktov vznikajúcich v ateliéroch riadnych i hosťujúcich členov spolku, ale aj na desiatkach tvorivých pobytov na rôznych miestach Slovenska, umožňuje poodhaľovať v každom z nás ono nepoškvrnené Ja – poetiku, ktorá nám dáva možnosť aspoň na chvíľu zabudnúť na všetky neprajnosti sveta a prispieť k tomu, aby sme sa zamysleli nad neutíchajúcou schopnosťou umenia napomáhať (ešte stále) meniť napriek prekážkam a protivenstvám svet podľa našich predstáv a snov.

S touto ambíciou prichádza najstarší spolok umelcov do Holíča, aby v Galerijnom a expozičnom priestore tunajšieho pozoruhodného zámku uviedol svoju jubilejnú reprezentatívnu kolekciu diel od vyše osemdesiatich jej súčasných členov s príznačným názvom Artmisia storočím. Srdečne vás na ňu pozývame.

**Emil SEMANCO, starosta UBS**